text: Erstatning til underbetalt chauffør
  16 april 2010 kl. 11.18
  Kolding Transport betaler 68.000 kroner til tysk chauffør i sag om løndumping, skriver Nyhedsbrevet 3F.
  Firmaets ejere skal desuden forklare sagen hos Færdselsstyrelsen.
  I februar blev Kolding Transport afsløret i brug af 25 tyske chauffører, der var ansat til 6.100 kroner om måneden.
   En af dem er 3F-medlem Peter Westrich. Han får nu 68.300 kroner. Pengene falder efter forlig mellem 3F og Kolding Transport.
  - Vi har haft en positiv dialog, og han har holdt sit løfte, siger Jørgen Christensen, der er transportformand i 3F Aabenraa til Nyhedsbrevet 3F.
  Ifølge direktør i Kolding Transport, Henrik Holger Hansen, skyldes den lave løn, at han havde overset, at hans firma havde overenskomst med 3F.
  Men sagen slutter ikke her. Lis Caspersen, der er chefkonsulent i Færdselsstyrelsen, oplyser, at styrelsen har besluttet at se nærmere på personkredsen bag Kolding Transport ApS.
  Det skyldes, at den samme personkreds er involveret i drift af andre vognmandsvirksomheder, og at Færdselsstyrelsen fra flere sider har modtaget fornyede henvendelser om sagen.
  